**ΜΕΡΟΣ Α - ΠΕΡΙΓΡΑΦΗ ΦΥΣΙΚΟΥ ΑΝΤΙΚΕΙΜΕΝΟΥ ΤΗΣ ΣΥΜΒΑΣΗΣ**

**Διευκρινίζεται ότι όπου στην περιγραφή των ειδών γίνεται μνεία συγκεκριμένου προτύπου, κατασκευής ή προέλευσης ή ιδιαίτερων μεθόδων κατασκευής, ή αναφορά σε σήμα, δίπλωμα ευρεσιτεχνίας ή τύπο καθώς και σε συγκεκριμένη καταγωγή ή παραγωγή, εμπορικό σήμα, η μνεία αυτή αφορά και στα ισοδύναμα αυτών.**

# Σκοπός και αντικείμενο του Έργου

Στο πλαίσιο της Δράσης της Περιφέρειας Ηπείρου «Ενίσχυση Επιχειρήσεων για ερευνητικά έργα στους τομείς αγροδιατροφής, δημιουργικής βιομηχανίας, ΤΠΕ, υγείας και βιοτεχνολογίας», «ΗΠΕΙΡΟΣ 2014-2020 υλοποιείται το Έργο με τίτλο **«E-health πλατφόρμα ελέγχου αλληλεπιδράσεων φαρμάκων και εξατομικευμένη φαρμακευτική αγωγή σε ασθενείς με ΧΝΝ», με ακρωνύμιο «E-polimorfismoi» και κωδικό MIS «5033138».**

**Σκοπός του Έργου** με τίτλο «**E-health πλατφόρμα ελέγχου αλληλεπιδράσεων φαρμάκων και εξατομικευμένη φαρμακευτική αγωγή σε ασθενείς με ΧΝΝ»** είναι η δημιουργία και εφαρμογή μιας e-health πλατφόρμας φαρμακευτικών αλληλεπιδράσεων όλων των τύπων (φαρμάκων μεταξύ τους, φαρμάκων με τροφές, με αλκοόλ ή με φυτικά προϊόντα), για ασθενείς με Χρόνια Νεφρική Νόσο και με σκοπό την ολιστική προσέγγιση του ασθενούς και την εξατομικευμένη φαρμακευτική αγωγή.

Στο πλαίσιο του Έργου θα δημιουργηθεί μια καινοτόμα **e**-**health πλατφόρμα φαρμακευτικών αλληλεπιδράσεων** όπου θα συμπεριλαμβάνει στοιχεία **φαρμακευτικών αλληλεπιδράσεων** από υπάρχουσες συμπληρωματικές βιβλιοθήκες φαρμάκων όπως π.χ. ΙΦΕΤ, επιλεγμένα στοιχεία και καταγραφή **ασθενών με χρόνια νεφρική νόσο** (δημογραφικά, κλινικά και εργαστηριακά) και ευρήματα για συγκεκριμένους **πολυμορφισμούς γονιδίων** που εμπλέκονται στο μεταβολισμό, τη μεταφορά και τη δράση φαρμάκων.

Η e-health πλατφόρμα θα πλαισιώνεται από ένα **ολοκληρωμένο σύστημα στήριξης αποφάσεων (ΣΣΑ, DSS)** το οποίο θα βασίζεται σε εξειδικευμένους αλγόριθμους. Το σύστημα θα βασίζεται σε στοιχεία που αντανακλούν προηγμένη ιατρική γνώση, όπως τα ανωτέρω στοιχεία φαρμακογενετικής, και θα έχει τη δυνατότητα να βοηθά και να προειδοποιεί τους επαγγελματίες υγείας σε ότι αφορά τη φαρμακευτική αγωγή σε συγκεκριμένους ασθενείς, τη δοσολογία τους και την αλληλεπίδραση με τη λοιπή φαρμακευτική αγωγή που λαμβάνουν.

**Η καινοτομία του Έργου έρχεται να καλύψει** την εξατομικευμένη φαρμακευτική αγωγή σε ασθενείς με ΧΝΝ, συνδυάζοντας την ψηφιακή τεχνολογία με την γονιδιακή πληροφορία δίνοντας τη δυνατότητα στους επαγγελματίες υγείας να λαμβάνουν ορθολογικότερες και ουσιαστικότερες κλινικές αποφάσεις. Το Έργο αναμένεται να επεκτείνει την ψηφιακή απεικόνιση ιατρικών στοιχείων, που αποτελεί σήμερα αδήριτη ανάγκη του υγειονομικού συστήματος, και ταυτόχρονα θα υπηρετήσει το στόχο της εξατομικευμένης ιατρικής και της πλήρως ενημερωμένης κλινικής απόφασης. Στο πλαίσιο αυτό, το Έργο θα συμβάλλει στη διεύρυνση της επίγνωσης του ρόλου και της χρησιμότητας **των γονιδιακών πολυμορφισμών και γενικότερα της φαρμακογενετικής στις φαρμακευτικές αλληλεπιδράσεις**.

**Στόχοι του Έργου είναι οι παρακάτω:**

* Διερεύνηση των γονιδιακών πολυμορφισμών διαφόρων πρωτεϊνών, οι οποίες εμπλέκονται στο μεταβολισμό (ένζυμα), στη μεταφορά (πρωτεΐνες μεταφοράς, δίαυλοι) και στη δράση (υποδοχείς, δίαυλοι ιόντων) φαρμάκων, όπου μπορούν στο δεδομένο ασθενή να επηρεάσουν τον κίνδυνο να εμφανίσει μια ανεπιθύμητη ενέργεια, αλλεργίες, μια τροφική δυσανεξία ή να τροποποιήσουν την αποτελεσματικότητα της θεραπείας.
* ορθολογικότερη και εξειδικευμένη χρήση των φαρμάκων σε κάθε ασθενή,
* εξοικονόμηση χρόνου για τους επαγγελματίες υγείας
* ελαχιστοποίηση της ταλαιπωρίας από επιπλοκές της θεραπείας για τους ασθενείς λόγω της παράλληλης λήψης πολλών φαρμάκων
* καλύτερη ποιότητα ζωής των ΧΝΝ
* ανίχνευση των τύπων των φαρμακευτικών αλληλεπιδράσεων
* μείωση της εμφάνισης φαρμακευτικών ανεπιθύμητων ενεργειών και αλληλεπιδράσεων.
* Μείωση της πολυφαρμακίας λογω της συννοσηρότητες στους ΧΝΝ ασθενείς ενώ παράλληλα υπάρχει ανάγκη τροποποίησης της δοσολογίας των σκευασμάτων, λόγω μειωμένης νεφρικής κάθαρσης.
* Μείωση των δαπανών για φαρμακευτική αγωγή και εξοικονόμηση πόρων για τα ασφαλιστικά ταμεία.

# Απαιτούμενες υπηρεσίες

Στο πλαίσιο του Έργου με τίτλο «E-health πλατφόρμα ελέγχου αλληλεπιδράσεων φαρμάκων και εξατομικευμένη φαρμακευτική αγωγή σε ασθενείς με ΧΝΝ», στην **Ε.Ε.1: Δημιουργία e-health Πλατφόρμας ελέγχου αλληλεπιδράσεων φαρμάκων (Μ1-Μ18)** με στόχους τη:

* Δημιουργία διαρκώς ενημερούμενου Πληροφοριακού συστήματος δεδομένων αλληλεπιδράσεων φαρμάκων, που να περιέχει όλους τους τύπους αλληλεπιδράσεων
* Δημιουργία γραφικής διεπαφής χρήστη για χρήση της βάσης δεδομένων ως πηγής για πληροφόρηση μια online της Υγειονομικής Κοινότητας ή και του ευρύτερου κοινού για τις αλληλεπιδράσεις φαρμάκων

και πιο συγκεκριμένα στην **ΥΠ 1.1 με τίτλο «Πληροφοριακό σύστημα αλληλεπιδράσεων φαρμάκων»** θα υλοποιηθεί Μελέτη με τίτλο «**Kαταγραφή και επεξεργασία στοιχείων από υπάρχουσες βιβλιοθήκες φαρμάκων (ΙΦΕΤ) και φαρμακευτικών αλληλεπιδράσεων (Π.1.3)»** όπου θαδιερευνηθεί η υφιστάμενη κατάσταση (state of the art) σε σχέση με τα διαθέσιμα στοιχεία και τις τεχνολογίες που είναι σχετικές με τις ερευνητικές προσπάθειες του προγράμματος.

Για την υλοποίηση της παραπάνω Μελέτηςαπαιτείται η καταγραφή και επεξεργασία να γίνει από Ανάδοχο που θα μπορεί να ανταποκριθεί στις αναγκαίες απαιτήσεις. Ο Ανάδοχος και τα στελέχη του οφείλουν την παροχή των εξειδικευμένων υπηρεσιών του για την υλοποίηση του Έργου, σε χρονικό διάστημα έξι (6) μηνών από την ημερομηνία υπογραφής της Σύμβασης Έργου.

Ο Ανάδοχος θα υποβάλλει στην Επιτροπή Παρακολούθησης και Παραλαβής του Έργου, η οποία θα ορίζεται με απόφαση της Αναθέτουσας, τα ακόλουθα επιμέρους παραδοτέα:

| **Α/Α** | **ΟΝΟΜΑ** | **ΠΕΡΙΓΡΑΦΗ** | **ΤΥΠΟΣ** | **ΠΟΣΟΤΗΤΑ** | **ΠΡΟΣΦΕΡΕΤΑΙ (ΝΑΙ/ΟΧΙ) *(ΣΥΜΠΛΗΡΩΝΕΤΑΙ ΑΠΟ ΤΟΝ ΠΡΟΜΗΘΕΥΤΗ)*** |
| --- | --- | --- | --- | --- | --- |
| **1.** | **Αποτύπωση της υφιστάμενης κατάστασης και μελέτη των διάφορων τύπων βάσεων δεδομένων για φάρμακα και αλληλεπιδράσεις φαρμάκων** | Το συγκεκριμένο παραδοτέο αφορά στη διερεύνηση της υφιστάμενης κατάστασης (state of the art) όσον αφορά τους διαφόρους τύπους βάσεων δεδομένων για φάρμακα και αλληλεπιδράσεις σε σχέση με τα διαθέσιμα στοιχεία και τις τεχνολογίες που είναι σχετικές με τις ερευνητικές προσπάθειες του προγράμματος. Θα διερευνηθούν διάφοροι τύποι βάσεων δεδομένων για φάρμακα και αλληλεπιδράσεις φαρμάκων, οι οποίες είναι διαθέσιμες στην υγειονομική κοινότητα σε ασθενείς με Χρόνια Νεφρική Νόσο (Χ.Ν.Ν.), ως προς τον τρόπο προσέγγισής τους, το σχεδιασμό τους, καθώς και τον τύπο και τη μορφή των στοιχείων που περιλαμβάνουν.  Στο πλαίσιο του παραδοτέου απαιτείται από τον Ανάδοχο να προβεί στην καταγραφή λογισμικών (βάσεων) σε σχέση με τα φάρμακα στη νεφρολογία (ΧΝΝ). Επιπρόσθετα, θα διερευνηθεί η χρήση των βάσεων σε νεφρολογικά τμήματα σε επίπεδο χώρας.  Ο Ανάδοχος καλείται να προβεί σε σύνταξη προτάσεων και συμπερασμάτων. | Μελέτη | 1 |  |
| **2** | **Καταγραφή των φαρμακευτικών αλληλεπιδράσεων και προσέγγιση εξατομικευμένης φαρμακευτικής αγωγής σε ασθενείς με ΧΝΝ** | Το συγκεκριμένο παραδοτέο αφορά στην καταγραφή των φαρμακευτικών αλληλεπιδράσεων όπως φαρμάκων μεταξύ τους, φαρμάκων με τροφές, φαρμάκων με αλκοόλ, φαρμάκων με φυτικά προϊόντα και φαρμάκων με νοσήματα και με τη διατροφική κατάσταση σε ασθενείς με Χρόνια Νεφρική Νόσο (Χ.Ν.Ν.).  Ο Ανάδοχος καλείται όπως προβεί στην αξιολόγηση των πιο αξιόπιστων βάσεων που χρησιμοποιούνται από τους Επαγγελματίες Υγείας με στόχο την προσέγγιση εξατομικευμένης φαρμακευτικής αγωγής σε ασθενείς με ΧΝΝ. | Μελέτη | 1 |  |

# ΟΡΓΑΝΩΤΙΚΟ ΣΧΗΜΑ ΚΑΙ ΑΠΑΙΤΟΥΜΕΝΑ ΠΡΟΣΟΝΤΑ ΠΡΟΣΦΕΡΟΝΤΑ

**Α. Καταλληλόλητα άσκησης επαγγελματικής δραστηριότητας**

Οι οικονομικοί φορείς που συμμετέχουν στη διαδικασία σύναψης της παρούσας σύμβασης απαιτείται να ασκούν επαγγελματική δραστηριότητα συναφή με το αντικείμενο των προς παροχή υπηρεσιών. Ειδικά για τους εγκατεστημένους στην Ελλάδα οικονομικούς φορείς απαιτείται να είναι εγγεγραμμένοι στο ΓΕΜΗ ή αντίστοιχο φορέα.

**Β. Οικονομική και χρηματοοικονομική επάρκεια**

Όσον αφορά την οικονομική και χρηματοοικονομική επάρκεια για την παρούσα διαδικασία σύναψης σύμβασης, οι οικονομικοί φορείς απαιτείται να διαθέτουν μέσο γενικό ετήσιο κύκλο εργασιών για την τελευταία τριετία μεγαλύτερο από το 100% του προϋπολογισμού του Έργου.

**Γ. Τεχνική και επαγγελματική ικανότητα**

Όσον αφορά στην τεχνική και επαγγελματική ικανότητα για την παρούσα διαδικασία σύναψης σύμβασης, οι οικονομικοί φορείς απαιτείται:

α) κατά τη διάρκεια των ετών 2014 – 2018, να αποδεικνύουν εμπειρία εκτέλεσης (τουλάχιστον 80% της σύμβασης) σε μελέτες καταγραφής υφιστάμενης κατάστασης και αξιολόγησης. **Απαιτείται η εκπόνηση τουλάχιστον μιας σύμβασης σε κάθε πεδίο**.

β) να διαθέτουν ανθρώπινο δυναμικό και πόρους ικανούς και αξιόπιστους για να φέρει σε πέρας επιτυχώς τις απαιτήσεις του Έργου, σε όρους απαιτούμενης εξειδίκευσης, επαγγελματικών προσόντων και εμπειρίας. Για τον λόγο αυτό, η προτεινόμενη από τον υποψήφιο ομάδα Έργου θα πρέπει να απαρτίζεται από επαρκή σε αριθμό άτομα, με τα κάτωθι προσόντα και εμπειρία, τα οποία θα πρέπει να περιγράφονται επακριβώς σε αναλυτικά βιογραφικά σημειώματα.

**Δ. Απαιτούμενα προσόντα αναδόχου (ON/OFF)**

Ειδικότερα, η Ομάδα Έργου θα απαρτίζεται από:

| **α/α** | **ΠΡΟΣΟΝΤΑ (ON/OFF)** | **ΔΙΚΑΙΟΛΟΓΗΤΙΚΑ** | **ΠΡΟΣΦΕΡΕΤΑΙ (ΝΑΙ/ΟΧΙ)**  **(ΣΥΜΠΛΗΡΩΝΕΤΑΙ ΑΠΟ ΤΟΝ ΠΡΟΜΗΘΕΥΤΗ)** |
| --- | --- | --- | --- |
| 1. | **Τον Κύριο Υπεύθυνο – Συντονιστή του Έργου,** ο οποίος θα πρέπει να διαθέτει:   * Πτυχίο Διοίκησης Υπηρεσιών Υγείας και Μεταπτυχιακό τίτλο Σπουδών Υπηρεσιών Υγείας. * Ερευνητική εξειδίκευση σε ΧΝΝ ασθενείς ή/ και ασθενείς με μεταμόσχευση νεφρού * Αποδεδειγμένη πλέον των 10 ετών γενική εμπειρία σε παροχή συμβουλευτικών υπηρεσιών και μελετητικών έργων μετά την λήψη του πτυχίου στον σχεδιασμό, την διαχείριση, την αξιολόγηση και τον έλεγχο συγχρηματοδοτούμενων από τα Διαρθρωτικά Ταμεία της ΕΕ έργων και προγραμμάτων. * Διδακτική εμπειρία σε συναφή με τον τομέα της υγείας αντικείμενα * Καλή Γνώση αγγλικής γλώσσας. | * Αναλυτικό Βιογραφικό Σημείωμα συνοδευόμενο από Υπεύθυνη Δήλωση περί ακρίβειας των στοιχείων του βιογραφικού σημειώματος τους. * Τίτλος σπουδών και πιστοποίησης της αγγλικής γλώσσας. * Βεβαιώσεις επαγγελματικής εμπειρίας * Αποδεικτικά ερευνητικής εξειδίκευσης * Σε περίπτωση εξωτερικής συνεργασίας: Δήλωση συνεργασίας υπό την μορφή Υπεύθυνης Δήλωσης |  |
| 2 | Τον **Αναπληρωτή Υπεύθυνο Έργου** ο οποίος θα πρέπει να διαθέτει:   * Πτυχίο Ιατρικής Σχολής, Ειδίκευση Νεφρολογίας και Διδακτορικό Τίτλο Σπουδών στην ανοσολογία και στα αυτοάνοσα νοσήματα. * Αποδεδειγμένη ερευνητική και επιστημονική εμπειρία τουλάχιστον 10 ετών στην κλινική νεφρολογία, τις μεθόδους υποκατάστασης της νεφρικής λειτουργίας (αιμοκάθαρση και περιτοναϊκή κάθαρση), την παρακολούθηση ασθενών με μεταμόσχευση νεφρού σε όλη τη διαδικασία του κλινικού έργου (προμεταμοσχευτικός έλεγχος, επιλογή δοτών, άμεση μετεγχειρητική και μακροχρόνια παρακολούθηση των ληπτών νεφρικού μοσχεύματος). * Καλή γνώση αγγλικής γλώσσας | * Αναλυτικό Βιογραφικό Σημείωμα συνοδευόμενο από Υπεύθυνη Δήλωση περί ακρίβειας των στοιχείων του βιογραφικού σημειώματος τους * Τίτλος σπουδών και πιστοποίησης της αγγλικής γλώσσας. * Αποδεικτικά ερευνητικής και επιστημονικής εμπειρίας * Σε περίπτωση εξωτερικής συνεργασίας: Δήλωση συνεργασίας υπό την μορφή Υπεύθυνης Δήλωσης . |  |
| 3 | Μέλος της Ομάδας έργου ο οποίος θα πρέπει να διαθέτει:   * Πτυχίο Βιοχημείας και Διδακτορικό Τίτλο Σπουδών * Αποδεδειγμένη ερευνητική και επιστημονική εμπειρία τουλάχιστον 5 ετών σε φαρμακολογία * Καλή γνώση αγγλικής γλώσσας | * Αναλυτικό Βιογραφικό Σημείωμα συνοδευόμενο από Υπεύθυνη Δήλωση περί ακρίβειας των στοιχείων του βιογραφικού σημειώματος τους. * Τίτλος σπουδών και πιστοποίησης της αγγλικής γλώσσας. * Αποδεικτικά ερευνητικής και επιστημονικής εμπειρίας * Σε περίπτωση εξωτερικής συνεργασίας: Δήλωση συνεργασίας υπό την μορφή Υπεύθυνης Δήλωσης . |  |
| 4 | Μέλος της Ομάδας έργου ο οποίος θα πρέπει να διαθέτει:   * Πτυχίο Κοινωνικών Επιστημών * Αποδεδειγμένη μελετητική εμπειρία τουλάχιστον 5 ετών αποτύπωση υφιστάμενης κατάστασης ή/ και αξιολογήσεων * Καλή γνώση αγγλικής γλώσσας | * Αναλυτικό Βιογραφικό Σημείωμα συνοδευόμενο από Υπεύθυνη Δήλωση περί ακρίβειας των στοιχείων του βιογραφικού σημειώματος τους. * Τίτλος σπουδών και πιστοποίησης της αγγλικής γλώσσας. * Αποδεικτικά ερευνητικής και επιστημονικής εμπειρίας * Σε περίπτωση εξωτερικής συνεργασίας: Δήλωση συνεργασίας υπό την μορφή Υπεύθυνης Δήλωσης. |  |

# Αμοιβή – Κοστολόγηση του Έργου

Ο συνολικός προϋπολογισμός του παρόντος διαγωνισμού ανέρχεται στο ποσό των 24.193,55€ (καθαρή αξία) πλέον ΦΠΑ 24%, ήτοι συνολικό ποσό συμπεριλαμβανομένου Φ.Π.Α 30.000,00€ (Κόστος Π1: 15.000,00€ & Κόστος Π2: 15.000,00€)

# Κριτήρια αξιολόγησης

Κριτήριο ανάθεσης της Σύμβασης είναι η πλέον συμφέρουσα από οικονομική άποψη προσφορά βάσει βέλτιστης σχέσης ποιότητας – τιμής, η οποία εκτιμάται βάσει των κάτωθι κριτηρίων:

| **ΚΡΙΤΗΡΙΟ** | **ΠΕΡΙΓΡΑΦΗ** | **ΣΥΝΤΕΛΕΣΤΗΣ**  **ΒΑΡΥΤΗΤΑΣ (σ)** |
| --- | --- | --- |
| **ΤΜΗΜΑ Ι: ΚΡΙΤΗΡΙΑ ΠΟΥ ΑΦΟΡΟΥΝ ΣΤΗΝ ΑΝΤΙΛΗΨΗ ΤΟΥ ΕΡΓΟΥ** | |  |
| **Κ1** | Η ορθότητα αντίληψης από τον οικονομικό φορέα  του αντικειμένου και των απαιτήσεων της σύμβασης | **30%** |
| **Κ2** | Η επαρκής ανάλυση - εξειδίκευση της καταλληλότητας και  αποτελεσματικότητας της μεθοδολογίας υλοποίησης | **30%** |
| **Κ3** | Η ορθολογική ανάλυση του αντικειμένου της σύμβασης σε ενότητες εργασιών και σύνδεσή τους με τα ελάχιστα απαιτούμενα παραδοτέα και το χρονοδιάγραμμα | **20%** |
| **ΑΘΡΟΙΣΜΑ ΣΥΝΤΕΛΕΣΤΩΝ ΒΑΡΥΤΗΤΑΣ ΤΜΗΜΑΤΟΣ Ι** | | ***80%*** |
| **ΤΜΗΜΑ ΙΙ: ΚΡΙΤΗΡΙΑ ΠΟΥ ΑΦΟΡΟΥΝ ΣΤΗΝ ΟΡΓΑΝΩΣΗ ΤΗΣ ΟΜΑΔΑΣ ΕΡΓΟΥ** | |  |
| **Κ4** | Σαφήνεια κατανομής αρμοδιοτήτων στα μέλη της Ομάδας Έργου  της Ομάδας Έργου και τα επίπεδα διοίκησης | ***20%*** |
| **ΑΘΡΟΙΣΜΑ ΣΥΝΤΕΛΕΣΤΩΝ ΒΑΡΥΤΗΤΑΣ ΤΜΗΜΑΤΟΣ ΙΙ** | | ***20%*** |
| **ΑΘΡΟΙΣΜΑ ΣΥΝΟΛΟΥ ΣΥΝΤΕΛΕΣΤΩΝ ΒΑΡΥΤΗΤΑΣ *100%*** | | |

### Βαθμολόγηση και κατάταξη προσφορών

Η βαθμολόγηση κάθε κριτηρίου αξιολόγησης κυμαίνεται από 100 βαθμούς στην περίπτωση που ικανοποιούνται ακριβώς όλοι οι όροι των τεχνικών προδιαγραφών, αυξάνεται δε μέχρι τους 120 βαθμούς όταν υπερκαλύπτονται οι απαιτήσεις του συγκεκριμένου κριτηρίου**.**

Κάθε κριτήριο αξιολόγησης βαθμολογείται αυτόνομα με βάση τα στοιχεία της προσφοράς.

Η σταθμισμένη βαθμολογία του κάθε κριτηρίου θα προκύπτει από το γινόμενο του επιμέρους συντελεστή βαρύτητας επί τη βαθμολογία του, η δε συνολική βαθμολογία της προσφοράς θα προκύπτει από το άθροισμα των σταθμισμένων βαθμολογιών όλων των κριτηρίων.

Η συνολική βαθμολογία της τεχνικής προσφοράς υπολογίζεται με βάση τον παρακάτω τύπο :

Βi = σ1\*Κ1 + σ2\*Κ2 + σ3\*Κ3 + σ4\*Κ4

Κριτήρια με βαθμολογία μικρότερη από 100 βαθμούς (ήτοι που δεν καλύπτουν/παρουσιάζουν αποκλίσεις από τις τεχνικές προδιαγραφές της παρούσας) επιφέρουν την απόρριψη της προσφοράς.

Η αξιολόγηση θα γίνει με κριτήριο ανάθεσης την πλέον συμφέρουσα από οικονομική άποψη προσφορά. Για την επιλογή της η Επιτροπή Διαγωνισμού θα προβεί στα ακόλουθα:

* Έλεγχος των δικαιολογητικών συμμετοχής
* Αξιολόγηση και βαθμολόγηση των τεχνικών προσφορών για όσες προσφορές δεν έχουν απορριφθεί κατά τον έλεγχο των δικαιολογητικών
* Αξιολόγηση των οικονομικών προσφορών για όσες προσφορές δεν έχουν απορριφθεί σε προηγούμενο στάδιο της αξιολόγησης
* Κατάταξη των προσφορών για την τελική επιλογή της πλέον συμφέρουσας από οικονομική άποψη προσφοράς, σύμφωνα με τον ακόλουθο τύπο:

Λi = 0,80 \* ( Βi / Βmax ) + 0,20 \* (Cmin / Ci)

όπου:

* Βmax: η συνολική βαθμολογία που έλαβε η καλύτερη τεχνική προσφορά
* Βi: η συνολική βαθμολογία της τεχνικής προσφοράς i
* Cmin: το συνολικό κόστος της προσφοράς με τη μικρότερη τιμή
* Ci: το συνολικό κόστος της προσφοράς i
* Λi: τελική βαθμολογία της προσφοράς i, το οποίο στρογγυλοποιείται στα δύο δεκαδικά ψηφία.

Επικρατέστερη είναι η προσφορά με το μεγαλύτερο Λ.

# 

**ΜΕΡΟΣ Β - ΠΕΡΙΓΡΑΦΗ ΟΙΚΟΝΟΜΙΚΟΥ ΑΝΤΙΚΕΙΜΕΝΟΥ ΤΗΣ ΣΥΜΒΑΣΗΣ**

Η σύμβαση περιλαμβάνεται στο έργο με τίτλο «Ε-HEALTH ΠΛΑΤΦΟΡΜΑ ΕΛΕΓΧΟΥ ΑΛΛΗΛΕΠΙΔΡΑΣΕΩΝ ΦΑΡΜΑΚΩΝ ΚΑΙ ΕΞΑΤΟΜΙΚΕΥΜΕΝΗ ΦΑΡΜΑΚΕΥΤΙΚΗ ΑΓΩΓΗ ΣΕ ΑΣΘΕΝΕΙΣ ΜΕ ΧΝΝ (E-polimorfismoi)»με κωδικό Επιτροπής Ερευνών «82476» και κωδικό MIS «5033138».

Η Πράξη συγχρηματοδοτείται από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο της Δράσης της Περιφέρειας Ηπείρου «Ενίσχυση Επιχειρήσεων για ερευνητικά έργα στους τομείς αγροδιατροφής, δημιουργικής βιομηχανίας, ΤΠΕ, υγείας και βιοτεχνολογίας», του Επιχειρησιακού Προγράμματος «Ήπειρος 2014-2020», ΕΣΠΑ 2014-2020.

Η εν λόγω προμήθεια κατατάσσεται στον ακόλουθο κωδικό του Κοινού Λεξιλογίου δημοσίων συμβάσεων (CPV): 73200000-4.

Η εκτιμώμενη καθαρή αξία της σύμβασης ανέρχεται στο ποσό των 24.193,55€ ήτοι συνολικής αξίας 30.000,00€ συμπεριλαμβανομένου ΦΠΑ 24% όπως αναλυτικά περιγράφεται στον κατωτέρω πίνακα.

| **Α/Α** | **Τίτλος Υπηρεσίας** | **CPV** | **Π/Υ Ομάδας χωρίς ΦΠΑ** | **Π/Υ Ομάδας με ΦΠΑ** |
| --- | --- | --- | --- | --- |
| 1 | Παροχή συμβουλών σε θέματα έρευνας και ανάπτυξης για την υλοποίηση της Μελέτης “Καταγραφή και επεξεργασία στοιχείων από υπάρχουσες βιβλιοθήκες φαρμάκων (ΙΦΕΤ) και φαρμακευτικών αλληλεπιδράσεων (Π1.3)” | 73200000-4 | 24.193,55€ | 30.000,00 € |